Komisijos Direktyva 2001/90/EB
2001 m. spalio 26 d.
septintą kartą derinanti su technikos pažanga Tarybos direktyvos 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo I priedą (kreozotas)
(tekstas svarbus EEE)
EUROPOS BENDRIJŲ TARYBA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo [1], su paskutiniais pakeitimais, padarytais Europos Parlamento ir Tarybos direktyva 2001/41/EB [2], ypač į jos 2a straipsnį, priimtą Tarybos direktyva 89/678/EEB [3],
kadangi:
(1) 1994 m. gruodžio 20 d. Europos Parlamento ir Tarybos direktyva 94/60/EB, keturioliktą kartą iš dalies pakeičiančia Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais [4], įvedami tam tikri kreozoto pardavimo ir naudojimo apribojimai.
(2) Neseniai atliktas tyrimas [5] parodė, kad kreozoto galimybė sukelti vėžį yra didesnė negu anksčiau manyta.
(3) Tyrimas buvo perduotas Toksiškumo, ekotoksiškumo ir aplinkos moksliniam komitetui (TEAMK) išnagrinėti [6], o TEAMK padarė išvadą, kad tyrimas buvo gerai suplanuotas, kad jame yra nuomonę pagrindžiančių mokslinių įrodymų ir kad kreozotas, kuriame benzo(a)pirenas (BaP) sudaro mažiau kaip 0,005 % masės, ir (arba) tokio kreozoto turinti mediena vartotojams kelia vėžio pavojų, o šio pavojaus mastas nedviprasmiškai verčia susirūpinti.
(4) Atlikus tolesnių kreozoto pardavimo ir naudojimo apribojimų privalumų bei trūkumų analizę [7], be kita ko paaiškėjo, kad Bendrijos pramonėje naudojamame kreozote BaP sudaro mažiau kaip 0,005 % masės ir šis kreozotas ir (arba) jo turinti mediena nekelia didelio pavojaus sveikatai.
(5) 1998 m. vasario 16 d. Europos Parlamento ir Tarybos direktyva 98/8/EB dėl biocidų pateikimo į rinką [8] suderins leidimą naudoti biocidus Europos lygiu, o 2000 m. rugsėjo 7 d. Komisijos reglamentas (EB) Nr. 1896/2000 dėl Europos Parlamento ir Tarybos direktyvos 98/8/EB dėl biocidų 16 straipsnio 2 dalyje nurodytos programos pirmojo etapo [9] reikalauja, kad pakartotinio nagrinėjimo programoje, nustatytoje remiantis Direktyva 98/8/EB, pirmiausia būtų įvertinti medienos antiseptikai. Kol nesuderintos pagal Direktyvą 98/8/EB priimtos taisyklės, kreozotui taikomus apribojimus būtina derinti su technikos pažanga.
(6) Ši direktyva neprieštarauja 1989 m. birželio 12 d. Tarybos direktyvai 89/391/EEB dėl priemonių darbuotojų saugai ir sveikatos apsaugai darbe gerinti nustatymo [10], nustatančiai būtiniausius darbuotojų saugos reikalavimus, ir tos direktyvos 16 straipsnio 1 dalyje apibrėžtoms atskiroms direktyvoms, ypač 1990 m. birželio 28 d. Tarybos direktyvai 90/394/EEB dėl darbuotojų apsaugos nuo rizikos, susijusios su kancerogenų poveikiu darbe [11], ir 1998 m. balandžio 7 d. Tarybos direktyvai 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais darbe [12].
(7) Šioje direktyvoje numatytos priemonės atitinka Direktyvų dėl techninių kliūčių panaikinimo pavojingų medžiagų ir preparatų prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedas yra derinamas su technikos pažanga taip, kaip nurodyta šios direktyvos priede.
2 straipsnis
1. Valstybės narės priima ir paskelbia nuostatas, kurios, įsigaliojusios ne vėliau kaip iki 2002 m. gruodžio 31 d., įgyvendina šią direktyvą. Apie tai jos nedelsdamos praneša Komisijai. Šias nuostatas jos taiko ne ilgiau nei iki 2003 m. birželio 30 d.
2. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje, 2001 m. spalio 26 d.